ซีไอเอ็มบีอึ้งสิงคโปร์ขวางแผนขายบล.
กลุ่มผู้ถือหุ้นสิงคโปร์ขวางแผนซีไอเอ็มบีแบงก์ ขายหุ้นบริษัทหลักทรัพย์ให้เครือข่าย
20 ส.ค. 2554

กลุ่มผู้ถือหุ้นสิงคโปร์ขวางแผนซีไอเอ็มบีแบงก์ ขายหุ้นบริษัทหลักทรัพย์ให้เครือข่าย 
นายจักรมณฑ์ ผาสุกวนิช ประธานกรรมการ ธนาคารซีไอเอ็มบี ไทย กล่าวว่า ที่ประชุมผู้ถือหุ้นมีมติไม่เห็นด้วยให้ธนาคารขายหุ้นบริษัทหลักทรัพย์ ซีไอเอ็มบี (ประเทศไทย) หรือ CIMBS ที่ธนาคารถือหุ้นอยู่ 49.9 ล้านหุ้น ให้แก่ CIMB Securities International Pte Ltd. (CIMBSI) ซึ่งเป็นบริษัทย่อยที่ถือหุ้นเต็มจำนวนโดยซีไอเอ็มบี กรุ๊ป โดยกลุ่มผู้ถือหุ้นที่ไม่เห็นด้วยเป็นนักลงทุนจากสิงคโปร์ และเป็นการถือหุ้นผ่านบริษัทรับฝากหลักทรัพย์ โดยได้ทำหนังสือคัดค้านแจ้งมายังคณะกรรมการธนาคาร
นายจักรมณฑ์ กล่าวว่า สัดส่วนผู้ถือหุ้นที่มีมติไม่เห็นด้วยในวาระนี้มีจำนวนทั้งสิ้น 647.61 ล้านหุ้น หรือคิดเป็น 87.63% ของผู้มาประชุมและผู้มีสิทธิออกเสียง วาระนี้จึงถูกตีตกไป เพราะหากได้รับการอนุมัติจะต้องมีคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาร่วมประชุมและมีสิทธิออกเสียง มีผู้เห็นด้วยเพียง 12% หรือ 90.3 ล้านหุ้น
นายจักรมณฑ์ กล่าวว่า ขั้นตอนหลังจากนี้จะต้องมีการติดต่อไปยังผู้ถือหุ้นกลุ่มนี้ เพื่อชี้แจงเหตุผล เนื่องจากผู้ถือหุ้นกลุ่มนี้มีเสียงใหญ่สุด เพราะผู้ถือหุ้นของซีไอเอ็มบี ไม่สามารถออกเสียงได้ เพราะเป็นธุรกรรมที่มีส่วนได้ส่วนเสีย
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า สาเหตุที่ต้องการขายหุ้น CIMBS เนื่องจากขนาดเล็กมาก มีส่วนแบ่งการตลาดอันดับ 29 จากบริษัทหลักทรัพย์ทั้งหมด 30 บริษัท หากถือไว้ในอนาคตธนาคารจะต้องนำเงินเข้าเพิ่มทุน แต่หากขายออกไป จะทำให้ได้กำไรเข้ามา 50 ล้านบาท โดยจะได้เงินมา 510 ล้านบาท
บริษัท เจดี พาร์ทเนอร์ ที่ปรึกษาทางการเงินอิสระ ได้คำนวณว่าราคาหุ้นสามัญของ CIMBS อยู่ในช่วง 9.72322.16 บาทต่อหุ้น มีการซื้อขายหุ้นต่อวันอยู่ที่ 474 ล้านบาท ขณะที่บริษัทหลักทรัพย์ กิมเอ็ง มูลค่าการซื้อขายเฉลี่ยวันละ 6,528 ล้านบาท